钦定古今图书集成/理学汇编/文学典/第164卷 > 徐师曾文体明辩 > 《答刘季章》朱子
## 钦定古今图书集成/理学汇编/文学典/第164卷 > 徐师曾文体明辩 > 《答刘季章》朱子

王晋辅来，求其尊人铭文，久已齰舌，何敢为此？以其
再来，不免题其行状之后，少答其意。又虑其便欲刊
刻流布，则大不便，已作书力戒之矣。渠又说得鄙文
编次锓木，此虽未必果然，亦不可有此声。恐渠后生
未更事，不识时势，不知此是大祸之机，或致脱疏。书
中又不敢深说，恐欲盖而愈章，敢烦为痛说此利害。
“当此时节，只得杜门读书，潜形匿迹，岂可为此喧哗
以自取祸耶！况如老拙踪迹，又比仁里诸贤事体不
同，彼或可言，而此但当默，其理势不难晓也。只如今
所题跋，亦切不可便将出与人看。又刻石镂板二事，
并望痛为止之，千万至恳！至恳！”此杜元凯所有，既作
之后，又复隐讳以避患者，固为可笑。然亦以《子约》之
故，无以答其意，而浸淫至此，全藉贤者相与致力，遏
其横流，千万幸也。